*A zsidók azonban nem hitték el róla, hogy vak volt, és megjött a látása, amíg oda nem hívták a szüleit,* (Jn 9,18)

Valami, ami hihetetlen. Kellenek tanúk, akik ugyanezt állítják. Valaki vagy valakik, akiknek kellő tudásuk és alapjuk van a meggyőzéshez. Ebben az esetben a szülők jogosultak ezt tenni. De vajon Isten tetteinek bizonyítására emberek kellenek? A bizonyításhoz nem. Az emberek nagyon jól közre tudnak működni ebben, hisz közel azonos kérdések merülnek fel mindenkiben. Az átélt tapasztalat, a meggyőződéshez vezető út elmondása valóban segítség lehet. Saját átélését mindenki hitelesen tudja elmondani.

Aki Jézussal találkozott, szintén rendelkezik ilyen átéléssel. De a személyes tapasztalatot nem helyettesíti semmi és senki. Keresd Őt, emberek segíthetnek a keresésben, válaszolhatnak kérdésekre, de a tökéletes válasz: Jézus. Minden kérdésre és minden helyzetben, ma is! *Vadon Gyula*